**Ұрпақ тәрбиесі – жауапкершілікті іс**

Әрқайсымыздың өмірімізде ерекше орын алатын жандар балғын тілді бүлдіршіндер екені рас. Көңілімізді бір серпілтетін де, оған шуақ сыйлар да осы -сәбилер. Ал қазақ халқы ертеден-ақ бала тәрбиесіне, ұлағатты ұрпақ өсіруге үлкен мән берген. «Адамға ең бірінші білім емес, тәрбие берілуі керек, тәрбиесіз берілген білім адамзаттың қас жауы, тәрбиесіз берілген білім адамзатқа апат әкеледі» деген ғұлама ойшыл Әбу Насыр Әл-Фараби ойын әрбір ұстаз, әрбір ата-ана өздеріне қағида ретінде ұстанса құба-құп болар еді.

Біздің оқу ордамыз, Молодежный орта мектебі, осы орайда мектеп жанынан жас бүлдіршіндерге арналған «Айгөлек» шағын орталығын құрды. Шағын орталық жұмысы 2008 жылдан бастау алды. Қазіргі таңда «Еркетай» және «Балдырған» атты І кіші, ортаңғы топ бүлдіршіндері тәрбиеленуде. Биылғы жыл шағын орталығымызға біршама жаңартырулар енді. Шағын орталық жаңа кадрлармен толықты. Бүгінде әр топта екі тәрбиешіден жұмыс атқаруда. Әрқайсысы - өз ісінің білгір маманы. Тәрбиеленушілерді күтіп алып, олардың танымдық дүниесін кеңейту, шығармашылық қабілеттерін шыңдау жолында тәрбиешілер біршама жұмыстар атқарып келеді. Нақтырақ айтсақ, шағын орталықтың бөлмелерінде үнемі бүлдіршіндерді қызықтыратындай етіп безендіру жұмыстарын жүргізеді. Тәуелсіздік күні, Жаңа жыл, 8-наурыз сынды айтулы мерекелерді назардан тыс қалдырмай, оған барынша ізденіс жүргізіп, тәрбиеленушілердің танымын арттыру мақсатында түрлі іс-шаралар өткізіп отырады. Мысал ретінде, Жаңа 2018 жылды да шағын орталық тәрбиешілерімен ұйымдастырылған мерекелік шарамен қарсы алдық. Кеш өте қызықты өтті. Арнайы өткізілген ертеңгілік әр ата-ананың көңілінен ерекше орын алғаны сөссіз. Бұған ертеңгілік соңында ата-ана тарапынан айтылған жылы ықылас пен әкімшілікке арналған алғыс, пікірі дәлел.

Қай елдің болсын бірлігінің қалыптасуы мен өркендеуі дәстүрлі ұлттық тәрбие мен рухани құндылықтармен сабақтасып жүзеге асатындығы белгілі. Сол себептен де бүлдіршіндердің бойына қазақи құндылықтарды дарытып, рухани бай мұрамызды бойларына сіңіре тәрбиелеу – алда тұрған басты міндеттердің бірі. Осыған орай шағын орталығымыз өз жұмысында «Мәңгілік Ел» Патриоттық актісін де шет қалдырмайды. Актіге сай жылдық жоспар құрып, түрлі іс-шараларды ұйымдастырып келеді. Тәрбиешілеріміздің Еліміздің елтаңбасы мен туын көрсетуі, олар туралы әңгімелеуі, тудың түсін ажыратып, боятуы аталмыш жобаны жүзеге асыруға жасалған қадамдардың бірі болып есептеледі.

Шағын орталықтың ішкі жабдықталуы да заман талабына сай. Мекеме ішінен жеке ас блогы, арнайы кір жуатын бөлме ашылды. Орталықтың ішкі жұмыстарын жүргізу барысында санитариялық-эпидемиологиялық талаптар үнемі қатаң қадағаланып отырады. Жыл басында бөлмелер жиһаздармен толықты. Әр бүлдіршінге жеке жатын орындар дайындалды. Жуынатын бөлмелерге де арнайы жабдықтар әкелінді. Осы орайда Зеренді аудандық білім бөлімін басшысы Уаисов Жангелді Өсімжанұлына алғыс білдіреміз. Шағын орталығымыздың негізін қалап, заманауи талаптарға сай іс жүргізуге өзінің зор үлесін қосқаны үшін мектебіміздің директоры Балгушукова Айсулу Кульниязқызына үлкен рахметімізді айтамыз.

Биылғы жыл шағын орталығымыздың жұмыс атқарып келе жатқанына 10 жыл толып отыр. Ұжым әлі де талай жылдық жұмысты нәтежиелі түрде өткереді деген сенімдеміз. Білім мен біліктілікті ұштастыра білген ұжым арқасында әлі айтулы шаралар жүзеге асатыны сөзсіз, себебі ұлт мықты азаматтық қоғам құруда келешек мемлекетке өз үлесін тигізер, жаһандық көзқарасы нақты, болашағы айқын ұрпақты тәрбиелеу бүгіннен бастау алуы тиіс. Сондықтан да бұған үлкен жауапкершілікпен қарауымыз керек.

Бахытбек А.

«Айгөлек» шағын орталығының әдіскері

Молодежный орта мектебі



